b'\n_START_ARTICLE_\nNe Luupojat Surf\n_START_PARAGRAPH_\nNe Luupojat Surf oli suomalainen yhtye, jonka muodostivat ramopunk-yhtyeet Ne Luum\xc3\xa4et, Pojat ja Luonteri Surf. Yhtyeet keikkailivat usein yhdess\xc3\xa4 1980-luvun lopulla, kunnes Ne Luum\xc3\xa4et keksi, ett\xc3\xa4 olisi hauska my\xc3\xb6s levytt\xc3\xa4\xc3\xa4 yhdess\xc3\xa4. Yhtyeet p\xc3\xa4\xc3\xa4tyiv\xc3\xa4t studioon nimell\xc3\xa4 Ne Luupojat Surf ja levyttiv\xc3\xa4t vuonna 1990 kolme jouluista kappaletta, julkaisten ne yhten\xc3\xa4 singlen\xc3\xa4. Jatkoa seurasi vuonna 1992, j\xc3\xa4lleen kolmen joululaulun verran. Idea joululauluista tuli alun perin Ramones -yhtyeelt\xc3\xa4, joka oli julkaissut vuonna 1987 \xe2\x80\x9dMerry Christmas (I Don\xe2\x80\x99t Want To Fight Tonight)\xe2\x80\x9d -kappaleen. Joulukuussa 2007 molemmat Ne Luupojat Surfin joulusinglet julkaistiin Kaikki uskoi joulupukkiin 90\xe2\x80\x9392 -EP:n\xc3\xa4._NEWLINE_Vuonna 2001 Ne Luupojat Surf teki kaksi keikkaa: Tavastia-klubilla Helsingiss\xc3\xa4 ja Puustock-festivaaleilla Juvalla. Huhtikuinen Tavastian keikka \xc3\xa4\xc3\xa4nitettiin ja livealbumi Henki el\xc3\xa4\xc3\xa4! julkaistiin kes\xc3\xa4ll\xc3\xa4 Puustockin aikaan.'